Document ID: 32007D0410

KOMISSION PÄÄTÖS,
tehty 12 päivänä kesäkuuta 2007,
perunan sukkulamukulataudin yhteisöön kulkeutumisen ja siellä leviämisen estävistä toimenpiteistä
(tiedoksiannettu numerolla K(2007) 2451)
(2007/410/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasveille tai kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan,
sekä katsoo seuraavaa:
(1)
Direktiivin 2000/29/EY mukaan jäsenvaltion, joka katsoo kyseisen direktiivin liitteessä I tai II luetellun haitallisen organismin olevan vaarassa kulkeutua alueelleen tai levitä siellä, on toteutettava kaikki kyseiseltä vaaralta suojautumiseen tarvittavat toimenpiteet.
(2)
Alankomaat on perunan sukkulamukulataudin esiintymisen vuoksi ilmoittanut 14 päivänä helmikuuta 2007 jäsenvaltioille ja komissiolle, että se on 14 päivänä helmikuuta 2007 hyväksynyt virallisia toimenpiteitä, joilla tämän haitallisen organismin kulkeutuminen edelleen sen alueelle ja siellä leviäminen pyritään estämään.
(3)
Perunan sukkulumukulatauti on lueteltu direktiivin 2000/29/EY liitteessä I olevan A osan I jaksossa organismina, jonka kulkeutuminen kaikkiin jäsenvaltioihin ja niissä leviäminen on estettävä.
(4)
Perunan sukkulamukulatautia on löydetty lajin Solanum jasminoides Paxton ja lajin Brugmansia Pers. spp. kasveista. Tällä hetkellä näitä yhteisöstä peräisin olevia kasveja eivät koske mitkään erityisvaatimukset kyseisen haitallisen organismin osalta.
(5)
On tarpeen ryhtyä toimenpiteisiin kyseisen haitallisen organismin yhteisöön kulkeutumista ja siellä leviämistä vastaan, koska saatavilla olevien tieteellisten tietojen mukaan mainitun organismin esiintyminen kyseisissä kasveissa voi johtaa sen leviämiseen laajemmalle.
(6)
Tässä päätöksessä säädettyjä toimenpiteitä olisi sovellettava haitallisen organismin kulkeutumiseen ja leviämiseen, suvun Brugmansia Pers. spp. ja lajin Solanum jasminoides Paxton istutukseen tarkoitettujen kasvien, siemenet mukaan luettuina, tuontiin, tuotantoon ja siirtoon yhteisössä. Lisäksi olisi valmisteltava tutkimus kyseisen haitallisen organismin esiintymisestä tai pitkäaikaisesta esiintymättömyydestä jäsenvaltioissa.
(7)
On aiheellista arvioida toimenpiteiden tulokset, erityisesti jäsenvaltioiden toimittamien tietojen perusteella, jotta niitä voidaan käyttää mahdollisten tulevien toimenpiteiden pohjana.
(8)
Jäsenvaltioiden olisi tarvittaessa mukautettava lainsäädäntöään tämän päätöksen mukaiseksi.
(9)
Toteutettujen toimenpiteiden tuloksia olisi tarkasteltava 29 päivään helmikuuta 2008 mennessä.
(10)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Mainittujen kasvien tuonti
Suvun Brugmansia Pers. spp. ja lajin Solanum jasminoides Paxton istutukseen tarkoitettujen kasveja, siemenet mukaan luettuina, jäljempänä ’mainitut kasvit’, saa tuoda yhteisöön vain, jos
a)
ne ovat liitteessä olevassa 1 kohdassa vahvistettujen vaatimusten mukaisia ja
b)
vastuussa oleva virallinen elin on tarkastanut ja testannut ne yhteisöön tuonnin yhteydessä perunan sukkulamukulataudin esiintymisen varalta direktiivin 2000/29/EY 13 a artiklan 1 kohdan mukaisesti ja todennut ne siitä vapaiksi.
2 artikla
Mainittujen kasvien siirtäminen yhteisössä
Mainittuja kasveja, jotka ovat yhteisöstä peräisin tai jotka on tuotu yhteisöön edellä 1 artiklan säännösten mukaisesti, saa siirtää yhteisössä vain, jos ne täyttävät liitteessä olevassa 2 kohdassa säädetyt edellytykset.
3 artikla
Tutkimukset ja tiedoksiannot
1. Jäsenvaltioiden on tehtävä virallisia tutkimuksia ja tarvittaessa testejä perunan sukkulamukulataudin esiintymisen havaitsemiseksi isäntäkasveissa tai kyseisen haitallisen organismin aiheuttaman tartunnan osoittamiseksi alueellaan.
Tutkimusten tulokset on annettava tiedoksi komissiolle ja muille jäsenvaltioille 10 päivään tammikuuta 2008 mennessä, sanotun kuitenkaan rajoittamatta direktiivin 2000/29/EY 16 artiklan 2 kohdan soveltamista.
2. Perunan sukkulamukulataudin epäillyistä tai vahvistetuista esiintymisistä on ilmoitettava välittömästi vastuussa oleville virallisille elimille.
4 artikla
Noudattaminen
Jäsenvaltioiden on tarvittaessa mukautettava perunan sukkulamukulataudin kulkeutumiselta ja leviämiseltä suojautumista varten vahvistamansa toimenpiteet tämän päätöksen mukaisiksi. Jäsenvaltioiden on välittömästi tiedotettava näistä toimenpiteistä komissiolle.
5 artikla
Uudelleentarkastelu
Tätä päätöstä on tarkasteltava uudelleen viimeistään 29 päivänä helmikuuta 2008.
6 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 12 päivänä kesäkuuta 2007.

Labels: 3
16
17
6